khistorydata/jeongjo-sjw-relations huggingface dataset:
정조 2년 · 목
敎曰。副提調持加減交濟湯入侍。○予曰。 實錄自今日開局。當於何間可畢役乎。國榮曰。五十年治政之記實。不可草草了當。當費許多日月矣。予曰。 肅廟實錄之過十年始成者。伊時堂郞。初不着實。作撤無常。故遷延時月。至於十餘年。今番則不必依此例遷就。一二年內畢役無妨矣。國榮曰。若着實抄出。則一二年內。庶可畢役矣。予曰。左承旨右承旨入侍。予曰。 實錄廳處所。定以何處乎。左承旨鄭民始曰。以慶熙宮前備邊司爲之云矣。予曰。時政記及政院日記輸送乎。右承旨李鎭衡曰。俄已輸送矣。予曰。三房堂郞皆會乎。民始曰。郞廳則皆來會。而堂上全不備員。蔡濟恭引嫌而不出。李福源兪彥鎬方在任所。金鍾秀陳疏在外。只三四員來會云矣。予曰。蔡濟恭尙今引嫌。太過矣。國榮曰。其時翰林之疏。不過一時過激之語。則豈可因此撕捱。不欲當此大事乎。予曰。卽見箕伯狀啓。則舊還所捧。爲二萬石云。當初備局分定。不過七十石。而所捧若是夥 然。誠是異事矣。國榮曰。關西昨年年事。堇免失稔。故捧糴不難云矣。予曰。江界舊還。今無一升所捧云。問其律名。則當拿處云。關防重任之數遞。誠可悶也。國榮曰。聖敎誠然矣。聞有治績云。以舊還未捧。遽然遞易。甚可惜矣。民始曰。關防善治之倅。似不可輕易遞易矣。予曰。然則宜有參恕之道矣。國榮曰。大臣當筵稟矣。以禁衛營習陳單子敎曰。合操不遠。今番停止。予曰。南鶴聞疏中所請。何不稟處乎。國榮曰。事係變通。爛熳商確。然後當爲稟處矣。予曰。疏中文南武倅。參半爲之之說何如。國榮曰。此言有所見矣。蔭官則不過以蔭補官。而至於文臣則積工決科。終不免飢餓之境。此甚可矜。所當通融爲之矣。予曰。守令之任。何等重大。而作爲救飢之窠。且文臣安知賢於蔭官乎。國榮曰。聖敎誠然。而文臣中雖有不似之人。至於蔭官。安知皆勝於文官乎。予曰。卽見兵曹草記節目。則 陵行時以佩筒箇磨鍊。而旣不插虎鬚。則筒箇似不緊。只佩劍好矣。大司成。明日次對同爲入侍。
정조 2년 · 강
詣 孝明殿。行 朔祭。
정조 2년 · 목
具布裹翼善冠布圓領袍布裹烏犀帶。乘輿出協陽門。入明政門。降輿入幕次。改具衰服。詣 孝明殿。就版位。行俯伏哭四拜禮。詣盥 洗位盥手。贊禮禮曹判書李景祜導。詣 靈座前。三上香奠酌。讀祝文訖。降復位。行禮如儀。仍詣望燎位望燎。禮畢。○承旨李秉模啓曰。今日行 祭時未及禮畢而徑先撤饌。事極駭然請當該殿司推考。予曰。事雖駭然。此後則申飭。○還詣幕次。改具布裹翼善冠布圓領袍布裹烏犀帶。乘輿出明政門。入宣化門。降輿還內。
정조 2년 · 강
命文武官罷削人員。別單書入。
정조 2년 · 목
敎曰。 孝明殿詳期不遠。文武官罷削人員。自吏兵曹別單書入。
정조 2년 · 강
山陵展謁。命來月旬間擇入。
정조 2년 · 목
禮曹以令春 山陵展謁吉日何間推擇啓稟。敎以以來月旬間擇入。而服色無難便之端。且有列朝已行之例。各 陵展謁單子。依例書入。
정조 2년 · 목
予曰。百官皆來會乎。國榮曰。皆來會。而領相不爲入來矣。予曰。何故而不爲入來乎。國榮曰。 先朝封 園下 敎時。以禮判昧於典禮。已奉承 下敎。故今不敢循例收議。方陳箚云矣。予曰。似然矣。國榮曰。近來人心極惡。江村尤甚。日作無賴之輩。溺殺刑曹禁吏四人云。此是無前變怪之事矣。予曰。正犯人捉得乎。國榮曰。今方譏察。而姑未捉得云矣。予曰。近來人心。若此之極惡。誠極驚心。國榮曰。人心漸不如古。世道隨而益下。有如此之變。日後之慮。誠不細矣。
정조 2년 · 강
詣 孝明殿。行 晝茶禮。
정조 2년 · 목
予曰。政府啓辭。以二品以上收議四十張入啓。爲辭。百官獻議。不爲擧論。若於政府啓辭。獨爲批答。則外人必不知收議於百官。何以則爲好耶。國榮曰。政院以此事往復於大臣。而終不添入。故政院方啓辭入啓矣。予曰。百官則已收議。在外儒臣處。不可不收議矣。國榮曰。事係重大。博議於山林好矣。予曰。卽見收議。三百餘張皆同聲一辭。如此重大之事。似無岐貳之論。而大抵收議之法。採探衆議。則人見各自不同。其中有曰可者。亦有曰否者。各陳所見。則在上者固當裁擇決之。而近來彌縫之習。作一痼弊。大官以先探上意爲主。小官以大官之意。作爲準則。雖有臆見。初不敢爲一言半辭之携貳者。誠爲世道慨然。國榮曰。朝著之上。彌縫姑息之成習。非今斯今。而旣有獻議之命。則是非可否之間。出意見以對。而前後收議。未有一人之別議。誠不勝寒心矣。
정조 2년 · 강
命中官梁大宜拿問。
정조 2년 · 목
敎曰。中官梁大宜。以幺麼中官。咫尺之地。放恣特甚。令該府拿問口招。
정조 2년 · 강
祔 廟都監堂郞。 祥祭後命卽爲差出。
정조 2년 · 목
禮曹啓言。 英宗大王貞聖王后眞宗大王孝純王后祔 太廟之禮。只隔四朔。前期設局。然後凡事可以措備擧行。祔 廟都監堂上郞廳。依稟定過 祥祭後請令該曹卽爲差出。允之。
정조 2년 · 강
追上 徽號上 號進號議定時。命應參人牌招擧行。
정조 2년 · 목
禮曹啓言。今此祔 廟時。 貞聖王后追上 徽號及 王大妃殿上號。 惠慶宮進號議定。同時爲之事。旣已稟定矣。議 號吉日推擇。則今二月二十五日爲吉云。同日大臣及政府館閣堂上六曹參判以上會于賓廳。定號以入應參人請令政院稟旨擧行。允之。
정조 2년 · 목
國榮曰。臣於前月。幸蒙體諒。解一劇任。已極感惶。而臣之見帶弘提之任。雖是閑職。當此國家有事之時。館閣多有酬應者。以臣劇任。萬無兼察之道。若又蒙許解。則可當專意於宿衛等事矣。予曰。前月遞一職。今又許副文任。雖甚可悶。不可不循卿之志。當姑爲許解矣。
정조 2년 · 강
遞弘文提學洪國榮。
정조 2년 · 목
敎曰。向者辭疏。特命解免。而其後復除。適因他文任之不備而然也。宿衛重任。事務鞅掌。況館閣有事之時乎。都承旨洪國榮兼帶弘文提學。今姑許遞。
정조 2년 · 목
領議政金尙喆曰。 實錄堂上中。刑曹判書蔡濟恭。强引不當之義。終不仕進。申飭行公可矣。予曰。刑判之引義過矣。予曰。大司成柳贛進前。予曰。昨年綸音。已敷予心腹。在下者固當體行。以今齋任言之。只以一二人輪回塡差。有若非此人莫可者然。大抵館學之養士。無異朝廷之用人。則亦豈可偏用乎。此雖非朝廷之所可知。泮長宜十分詳審處也。戇曰。聖敎至此。不勝惶悚矣。
정조 2년 · 강
命對馬島主問慰渡海之行還寢。
정조 2년 · 목
領議政金尙喆啓言。東萊府使林鼎遠狀啓。以爲對馬島主平義暢還島問慰。舊島主弔慰書契兼付事。狀請蒙允矣。島主今已身死。問慰一款。今無可論。渡海擧行諸節。姑爲還寢事。令廟堂稟旨分付矣。島主旣已作故。還島問慰。今無可論。渡海之行。請姑令還寢之意分付。從之。
정조 2년 · 강
命湖南左漕沿與土地船間永久之道。待道臣論報稟處。
정조 2년 · 목
領議政金尙喆啓言。全羅監司鄭元始條列各邑弊瘼狀啓。以爲其一。近年沿邑稅穀之晚發臭載之患。專由於京船漸少募得無路之致。左沿設置漕倉。定差員運納。一如右沿漕倉之例。誠爲民國之大利。如蒙允許。則設施節目。追後馳啓事也。今此左沿漕倉設置之請。實出於民國俱便之意。且本道右沿及嶺南。旣設漕倉。固當援例許施。而但遠地各邑之民。輸納漕倉之際。多言其不便。若以今番風落松造給地土船。使之運納。亦似便子女。故漕船與地土船間永久無弊之道。論理馳報事。纔已發關行會。姑待道臣之論報。請商確稟處。從之。
정조 2년 · 강
命湖南舊還難捧。變通置之。
정조 2년 · 목
領議政金尙喆啓言。其一。本道舊還中最久條。爲十一萬五千石零。而太半是指徵無處。害及隣族。就其中流散之民。死亡之戶。別加詳査。合爲變通事也。年久舊還之難捧。誠如道臣所論。而諸道此弊。旣是朝家之所洞察憫念者。有難獨許於本道。請今姑置之。從之。
정조 2년 · 강
許施湖南年還作租之請。
정조 2년 · 목
領議政金尙喆啓言。其一。道內年還之數。爲四十一萬石。而本道旱田旣少。不宜於年。故雖値豐登。罄其地出。或値歉 歲。轉貿他方。大爲民弊。元數中限四分一。許令待秋作租事也。還穀之非宜土而病民者。從便換作。旣是定式。今此年還。依所請限四分一。請許令作租。俾除民弊。從之。
정조 2년 · 강
飭各宮房各軍門屯結白徵之弊。
정조 2년 · 목
領議政金尙喆啓言。其一。本道流來陳廢之地。幾皆査頉。而各宮房各軍門內司屯結。則雖有川浦陳荒處。不許査頉。一依元摠徵稅。故民不堪稅。或致逃散。而徵隣徵族。畢捧乃已。其爲民弊。莫甚於此。今屯結之不得蒙頉於丙申査陳者。永減於結摠中。而每秋一依民結例。分災實收捧之意。定式施行事也。今此屯田。便是私田。起則捧稅。陳則許頉。自是該軍門該宮房之責。何可以民結例定式施行乎。此後則一從陳起査處之意。捧甘嚴飭於各軍門諸宮房。請俾無白徵之弊。從之。
정조 2년 · 강
命湖南內司及戶曹寺奴婢收貢。從實頉給。査括充代。
정조 2년 · 목
領議政金尙喆啓言。其一。內司及戶曹寺奴婢收貢時。拘於比總之事目。雖有逃故。初不頉 給。故白骨納布。隣族侵徵之弊。不一其端。物故雜頉。一竝査減後。以時存實數。修正貢案事也。內寺奴婢收貢之數。旣有乙亥比摠。則今不可低仰。且推刷官革罷節目。才已行會。刷官之作俑一卽。今無可論。自各該邑奴婢之逃老故眞的者。從實頉給。其生產者亦爲査括充代。俾無元摠減縮之爲宜。請以此分付。從之。
정조 2년 · 강
領議政金尙喆。以副修撰南鶴聞上疏覆啓。
정조 2년 · 목
尙喆啓言。副修撰南鶴聞上疏中。盛論文官積滯之弊。仍請諸道防禦邊地外。其餘武蔭之窠。一竝與文官通融除補。以爲試才疏滯之道爲辭。而批旨有下廟堂稟處矣。文官疏滯之道。儒臣疏論。儘有意見。而許多武蔭之窠。盡用交差之法。則亦將窒礙 難行。隨時論差。爲官另擇。唯在銓曹之量宜闊狹。以此申飭。似得宜矣。從之。
정조 2년 · 강
命湖南關東風落木及松田犯硏査問更奏。
정조 2년 · 목
領議政金尙喆啓言。全羅江原兩道風落木及松田。備郞已爲摘奸以來。而其中犯斫者。分其多寡大小。該鎭邊將。使水使從輕重決棍。則庶爲懲後之道。故敢達矣。予詢左右相。左議政鄭存謙曰。摘奸時旣爲執頉。直使道臣分輕重決棍好矣。右議政徐命善曰。區別新舊斫及株數多寡。論罪宜矣。予曰。今番摘奸。果能善爲云乎。尙喆曰。遠外之事。未能詳知。而似是着實摘奸矣。敎以初不摘奸則已。旣爲摘奸。而每患有虛實相蒙之歎。且犯斫三株以上。流三千里。生松十株以上當死。昭載法典。則不遵法典。只令決棍而止者。旣涉苟且。備郞之摘奸。亦難保其十分詳愼。至於邊將。無寧置而勿論之可也。更爲査問於備郞後。後日次對更奏。
정조 2년 · 강
遞京畿監司權噵。
정조 2년 · 목
領議政金尙喆啓言。京畿監司權噵方有實恙。各陵春奉審。不得限內爲之。 陵幸不遠。亦多擧行。當此設賑之時。遞易雖可悶。聞其病狀。勢難强迫。請今姑許遞。從之。
정조 2년 · 강
大司成柳戇。以圓點儒生復點之規應講之例啓。
정조 2년 · 목
戇啓言。圓點儒生。無故不參講會者。每一次削十五點。已有成典及節目。而其在勸奬之道。不可無復點之規。連三次參講。則請還復其所削之點。從之。又啓言。月三講時。生進及四學掌色應講者。其數不少。而館寄齋生。學居齋生。旣有每年十二次通講。而疊赴旬講。不無掣礙之端。請只令生進及四學掌色參講。從之。又啓言太學掌色。以自前聽講。而無應講之例。皆不講讀。掌色雖領率諸生。而年未滿五十者。不爲應讀。實非設始勸奬之意。一依詣生例。請使之同爲應讀。從之。
정조 2년 · 강
重推 實錄堂上蔡濟恭。
정조 2년 · 목
敎曰。 實錄堂上蔡濟恭之引義。極甚不當。從重推考。牌招使之進去。
정조 2년 · 강
命明經人分揀傳旨捧入。
정조 2년 · 목
敎曰。昨年式年科外明經人分揀傳旨。更爲捧入。
정조 2년 · 강
命判尹及司僕提調今日政差出。
정조 2년 · 강
命備局堂上金華鎭牌招行公。
정조 2년 · 목
敎曰。備局堂上金華鎭。强引不當引之義。不爲行公。今已屢年矣。今日次對。亦不進參。俄欲下敎而未果。牌招使之行公。
정조 2년 · 강
有政。吏曹判書徐浩修進。
정조 2년 · 목
以李世孝爲古阜郡守。鄭志儉爲修撰。蔡濟恭爲弘文提學。鄭一祥爲同義禁。鄭尙淳爲京畿監司。具善復爲判尹。
정조 2년 · 강
命合操不遠。明日停操事分付。
정조 2년 · 목
因御營廳今月二十一日習陳操鍊單子。有是命。
정조 2년 · 목
敎曰。副提調持加減交濟湯入侍。○予曰。俄者大臣以松田犯斫之邊將。請令水使決棍。而生松三株以上。流三千里。十株以上當死。載在法典。只令決棍。則事雖順便。不遵法典。亦甚未安。此不可輕易勘罪矣。國榮曰。十株以上。法雖當死。近來不行此法久矣。只令決棍而止。則犯者多。而法益解矣。此亦詳審處也。予曰然矣。以此之故。以査問備郞後。更奏答之矣。予曰。以太學齋任之偏差。已諭於大司成。而此習之不改。深庸慨歎也。國榮曰。太學此法之痼弊。其來久矣。 先朝屢次嚴飭。而終不變改。至於遵守士習之不美。從此可知。今雖有飭敎。萬無變易之理矣。予曰。太學養士。如朝廷用人。朝廷則不然。而豈獨於太學。偏用此法也。此等不美之習。當宜各別痛禁矣。予曰。金華鎭爲引之事。無異駕虛捉空。當初臺啓中潛書入啓。已極無狀。而其後疏釋。無復餘蘊。則强引不當引之嫌。經年不出。豈可因此暗昧之事。其將自廢乎。殊甚慨然。國榮曰。本事旣無所據。臺啓亦未顯發。則飭敎開釋之後。尙此引嫌。頗涉過矣。予曰。見南鶴聞疏而予有悟焉。洪樂任事。雖出於賊招。旣不問於渠。則眞贗何以知之。此是臺啓中疑者。旣知其疑。則心雖不忍。何不一問於渠。而洞知其眞贗乎。予將稟于慈宮。欲一問於渠。而辨別其眞贗。卿意何如。國榮曰。聖意出於好生之德意。而樂任眞有所犯。則無辭發明。將何以處之乎。予曰。渠若眞有所犯。豈可顧念私恩。饒貸國法乎。亦當稟于 慈宮而用法矣。國榮曰。聖意旣如是斷定。則一問辨別。似無妨矣。
정조 2년 · 강
命時囚安寬濟照律。
정조 2년 · 목
義禁府啓言。罪人安寬濟身爲守宰。多行不法。昵近良女。夤緣受囑。鄕任差出。吏隸降定。村女定屬。固已無據。還米四千餘石發賣剩錢三千二百六十兩。任自私用。請以此照律。允之。
정조 2년 · 강
遣承旨詣 景慕宮奉審。仍詣開氷司寒祭所摘奸。
정조 2년 · 강
召見承洪國榮于誠正閣。
정조 2년 · 목
予曰。洪樂任一問事。昨日稟于 慈宮。則 慈宮垂泣敎予曰。余之隱痛。不獨在於不見父親之面。以弟之罪尙在䵝昧。心常抑塞。以待一暴。今聞此言。此亦天也。渠若有所犯。則雖余之同氣。且侍下情境雖慘絕。當伏王章。若有可明之端。則渠當自脫。今此一問之擧。於渠可謂千載一時。勿以余之情事爲難。亟從臺啓好矣。予聞此 敎。不勝嗚咽。揮淚而出矣。國榮曰。 慈宮割斷私恩。以重王法。有此 下敎。臣等不覺涕漣。益欽 聖德矣。予曰。今則旣稟 慈宮。當命拿來矣。國榮曰。 慈敎旣如此。從速擧行似好矣。予曰。當下敎矣。
정조 2년 · 목
敎曰。儒臣疏中。有臺啓中輕者疑者疏釋之論。此政合予意也。若論其疑者。卽洪樂任是也。雖曰屢出於賊招。而尙不一問於渠。則何以知眞贗與否。是以前後諸逆。雖皆親問。而捧結案。然後用法者。卽不欲使一人抱幽枉。一人漏王章也。若欲分別。何拘小不忍也。旣稟 慈宮。洪樂任令王府卽爲拿來。又敎曰。罪人拿來後。直爲上闕。
정조 2년 · 강
命親鞫處所。以肅章門擧行。
정조 2년 · 목
政院以親鞫處所何處設行啓稟。敎以肅章門。○敎曰。禁軍入直擧行。帳外環衛。亦令內入直擧行事。分付兵曹。又敎曰。處所咫尺。攔後置之之意。分付宿衛所。
정조 2년 · 강
減下 實錄堂上洪樂命差下鄭光漢李衍祥李在簡柳戇。
정조 2년 · 목
實錄廳啓言。本廳堂上草記加啓下事。旣已筵稟矣。一房堂上洪樂命。病難供仕。今姑減下。二房堂上蔡濟恭。移差一房堂上。行司直鄭光漢。行副司直李衍祥。戶曹參判李在簡。二房堂上差下。大司成柳戇三房堂上差下。請使之察任。允之。
정조 2년 · 강
實錄廳。以 景宗大王實錄今月二十一日移奉于本廳啓。
정조 2년 · 강
吏曹判書金鍾秀。上疏陳情乞遞。賜批。
정조 2년 · 목
疏略曰。臣嚮於歲首歸覲之時。冒陳懇迫情私。至下惻然體諒之 敎矣。假令臣之情私。有萬分一按抑忍耐之道。而猶復强效退遜之態。圖便占閒之計。則神明必殛之矣。終始回遂之澤。只自日久攢祝。仄伏聞 先朝實錄開局有命。臣又見差堂上云。事係至重。役又着急。臣所以效勞慰至慟者。只此一事。而亦未克聞命卽趨。尤增悲悚。特命亟遞臣見職。快允臣前請。臣於治疏將上之際。伏見副修撰南鶴聞疏本。以校理朴在源乞郡疏。吏曹覆奏事。有多少語。臣不勝瞿然之至。世有公議。臣不必自辨。然緣此而上乖興孝敦俗之化。則臣之罪當如何。亦願亟賜勘處。以謝人言焉。批以卿之情理。予豈不知。而此時豈可捨卿。況卿母雖老。尙强云。時或往覲。時或還朝。可謂兩行不悖。卿卽上來察職。
정조 2년 · 강
命京畿監司鄭尙淳當日辭朝。
정조 2년 · 강
召見京畿監司尙淳于誠正閣。
정조 2년 · 목
予曰。畿伯進前。予曰。卿則可以恢恢於京畿一道矣。予從此庶可忘憂矣。尙淳曰。臣旣無才。猥任方面。唯當竭力矣。予曰。畿內設賑邑爲幾處乎。尙淳曰。驪州水原兩邑而飢口亦不甚多矣。予曰。各 陵奉審。則當於何間爲之乎。尙淳曰。到任後欲爲卽發矣。予曰。今番 陵幸時。掖屬輩如有作拏之弊。隨事狀聞可也。尙淳曰。當依聖敎爲之矣。
정조 2년 · 강
命吏曹判書金鍾秀申飭上來。
정조 2년 · 목
敎曰。今旣承批。 實錄纂修亦不容暫緩。吏曹判書金鍾秀。申飭上來。
정조 2년 · 목
予曰。樂任不得不拿來。而 慈宮心懷。益無可言。焦悶不可言。國榮曰。 慈宮情事。夫豈不然。而在樂任地。今番此擧。可謂莫大之幸矣。予曰。初不忍見其慘絕之狀。欲令王府擧行矣。更思之。前後諸逆。皆親問定其罪者。或慮幽枉之未盡其辭而置法者。故今亦不顧小不忍。而特命親鞫矣。國榮曰。罪人之盡情畢辭。親問最勝矣。予曰。罪人何時當爲入來乎。國榮曰。旣在不遠之地。非久似當入來矣。予曰。今日則心緖不平。頓無食念。湯劑夕後待令可也。
정조 2년 · 강
詣肅章門。行親鞫。領議政金尙喆。領府事李溵。左議政鄭存謙。右議政徐命善。判義禁李重祜。知義禁鄭光漢。同義禁嚴璹鄭一祥。大司憲尹東暹。大司諫徐有防。執義李亨元。司諫洪彥喆。獻納洪周萬。持平李思祚宋銓。正言安廷玹。問事郞廳林蓍喆鄭志儉金憙安聖彬南鶴聞趙時偉沈豊之沈有鎭。刑房都事尹守訥權尙熺。文書色都事任希游權綜。
정조 2년 · 목
具布裹翼善冠。布圓領袍。布裹烏犀帶。乘輿出協陽門。詣肅章門內小次。予命假都事申應周進前。予曰。罪人捕來於何處。而其景色何如。應周曰。捕捉於高陽地奉朝賀所住之家。而一家之人。無不痛哭。景像慘然矣。予嗚咽涕泣曰。此何景像乎。仰想 慈宮心事。誠不能自定矣。仍詣殿座。敎大臣進前。予曰。予之此擧。雖出於不得已。而此時 惠慶宮心事。當復如何。事旣䵝昧。不可不一問。而以此之故。心有所不忍。至今未果矣。更而思之。若不一次親問。則眞贗莫卞。故予以此意告于 慈宮。則 慈宮亦以爲然。今日之擧。良以此也。而此何景像。此何景像乎。尙喆等曰。承此下敎。不覺涕泣之自零。而罪人之不可不一問。誠如聖敎矣。予敎堂直都事入侍。予曰。罪人想必飢乏。先以食物饋之可也。予曰。奉朝賀將入城而胥命耶。都承旨洪國榮曰。俄聞都事之言。則奉朝賀亦爲隨來。而未及入城云矣。予曰。院吏騎驛連送。奉朝賀之來到何處。卽爲知來可也。予曰。此與麟謙諸賊。地處大有異焉。求之天理人情。決無是理。尙喆等曰。以渠地處。似無是理。今日親問。可決其眞贗矣。予曰。罪人上之。洪樂任拿入。予飮泣曰。此何事也。慘不忍見矣。問郞下去。問目前。先諭以此何景像也。豊之還奏曰。罪人以爲不肖無狀。萬死無惜云矣。予敎讀諭問目訖。予曰。以渠之地處。至於此境。豈非理外之事乎。今日卽渠之人鬼關頭。使之收拾精神。詳細納供可也。樂任納供後。予曰。渠之罪案。卽參涉雲疏及推戴同謀事也。此二件事。使之明白納供可也。樂任納供後。予謂尙喆等曰。今聞所供。其所發眀。節節有條理。上件事。以生存之象厚爲證者。旣甚明白。至於下件事。所供亦皆有據。斷無他意。今無更問之端矣。尙喆等曰。今此所供。頗有條理。且以生存之象厚爲證者。亦足爲發明之端矣。予曰。三司諸臣。亦爲進前。予涕泣曰。予以孤露餘生。仰依 慈宮。而自去秋以後。 慈宮水刺全却。涕淚爲日。常以將不得面決於奉朝賀之生前爲至痛。每承此敎。予心當如何。臺啓發已經年。而其在國法。旣不可命停。亦不欲見其景像。至今靳允矣。今日不得已爲此擧措。而所供旣皆明白。別無更問之端。故今將特放。自此以後。 慈宮復有見奉朝賀之日。予亦有拜 慈宮之面矣。三司諸臣等曰。今日處分。允合於天理人情。雖三司之臣。似無可爭之端也。尙喆等曰。渠供旣甚明白。聖敎又如是懇惻。在庭諸臣。孰不感泣乎。予曰。罪人放送傳敎當書下。爲先解枷着笠。予謂國榮曰。奉朝賀已入來云乎。國榮曰。方胥命於闕下云矣。予曰。奉朝賀入來。入對於 惠慶宮事。遣史官傳諭。史官還奏曰。奉朝賀以爲今日臣子之特蒙放釋。實出聖上如天之恩。惶感之極。不知所達。而第臣地處。萬無復入修門之望。史官來宣召命。而不得趨進。尤切悚蹙之忱云矣。敎曰。此非卿處義之時。斯速入來。入對於 惠慶宮事。遣史官更爲傳諭。史官還奏曰。奉朝賀以爲史官復臨。聖敎勤摯。以臣逖違之蹤。豈無一覲耿光之心。而非但臣家之不幸近出。顧臣負犯。萬無冒入修門之望。不得已自犯逋慢之罪。而惟望天日之俯燭之矣。敎曰。卿若不入。則予將親臨同入。此豈卿臣分之所安乎。不須多誥。卽爲入來事。遣史官更爲傳諭于洪奉朝賀。史官仍與奉朝賀洪鳳漢偕入進伏。予握手涕泣曰。卿家不幸。夫復何言。而今日見卿。予懷難抑。鳳漢曰。臣負犯旣重。萬無復入修門之望。而三遣史官。恩諭懇摯。至以親臨爲敎。臣於此不勝感泣。不得已冒萬死入來。而顧臣情地。益增危蹙之至矣。予謂尙喆等曰。大臣之箚。豈不可卽賜批答。而日前卿等續明義錄箚批之尙今不下。良以此事之有所商量故也。今番處分。予則以爲無害於嚴隄防之道。而如此然後義理益明。大抵奉朝賀之終不得一番入對於 慈宮。實是行不得之事。而若不如是處分。亦不無隄防因此漸解之慮。而今則與討麟賊。義理判爲兩斷。此所以隄防益嚴。義理益明之端也。尙喆等曰。聖敎誠然。而今日處分。當載錄於續明義錄之末。然後可使一世曉然矣。予曰。載於明義錄之說果好矣。予謂鳳漢曰。 慈宮問遺。卿不領受。故 慈宮每以此悲悶矣。自此以後。卿之處義。別無難安之端。不必居住於遠郊矣。鳳漢曰。聖敎至此。不知所達矣。予曰。戶判進前。予曰。奉朝賀所住家舍。自本曹從便買給。使之優遊棲息。仰慰 慈宮之心也。予曰。當由普和門入對於 惠慶宮。侍衛由普和門排立事分付。予曰。奉朝賀將入對於 慈宮。亦爲隨入。仍乘輿由普和門還內。
정조 2년 · 목
敎曰。今者執法之所請卽拿鞫。而論以玉章。亦不可。可使人在於䵝昧之科人鬼之關。故百爾思之。則他人猶不可若此。況奉朝賀之子 慈宮之至親乎。予於登極以後。不幸而遭時艱難。凶逆輩出。除非耳目所親見聞者。則皆設鞫盤問。必也得情。而後用法者。誠以不妄殺爲念而然也。麟漢罪關宗社。固難容貸。而始猶薄竄於近地。及至淵疏上而輅書出。則不得已圍之島而賜之死。非恕渠罪也。乃重人命也。待眞贜也。今日樂任之親問。烏可已也。謄傳拿鞫故紙。亦已經年。而始焉不忍。聞焉惻傷。今焉大覺其不然者嗚呼樂任之事。雖曰屢出於賊招。究其本也。似有似無。似是似非。若不一次親問。則雖有所犯。何以申法。若無是事。亦豈不冤悶乎。予於定省之暇。以此意陳稟于 慈宮。則慈敎亦以爲然。所以發捕者。良以此也。今聞所拱。一則雲疏參涉事。而節節有條理。至以生存之象厚爲證左。二則謀議推戴之時。斷斷無他意。所引亦皆近似。非徒其言有理。其情可知。況其地處。與麟漢厚謙絕異者乎。求之天理人心。實無是理。雖有疑似之跡。原其心可也。況初無是事乎。噫。予以孤露餘生。尙今爲命。卽 慈宮也。 慈宮自去秋以後。食飮全却。涕泣長流。每一仰瞻。心肝如焚。嗚呼。 慈宮之所以如此者。卽以不見奉朝賀之面而然也。非徒不見。將不得面決於其生前也。夫天下無下是底父母。則 慈宮之心如此。予雖如常起居。强作言笑。亦豈安於心乎。中夜每自謂曰。 慈宮之所以支保者。亦惟予在也。予不能以一事半事悅 慈宮之意。而徒傷 慈宮之心。眞所謂無樂爲君。正以此也。斷斷此心。屋漏所知。而在庭諸臣。亦豈盡知乎。當初予意。一欲親問樂任。以判黑白。所以咨且者。亦以當此時也。 慈宮之心。尤難爲懷故也。日昨乘間從容導達。則 慈宮泣謂予曰。吾有吾父。且兄第同氣也。豈欲使主上有此不得已之擧。而非此擧。亦無以卞吾老父徹天極地之冤。須卽一問。樂任果有罪。雖誅戮。吾無悔恨也。若無實事。則余可有見老父之日。在國家法記。無少損焉。在朝廷隄防。不甚關焉。小子泣涕承敎。有此親問之擧。樂任果脫空矣。非但伸其幽枉。予將有拜 慈宮之顏。洪樂任特爲放送。嗚呼。予之初意。豈料樂任之無事。今幸白放。是亦 慈宮悲苦之心所感而然也。大抵此事旣不關係於麟賊處分。又不干涉於啓能謀議。則奉朝賀將有見 慈宮之日矣。
정조 2년 · 강
給義州府囕燒戶恤典。
정조 2년 · 목
因平安監司洪樂純義州軍人金允夏等囕死爛死狀啓。敎以令本道恤典擧行。
정조 2년 · 목
國榮曰。昨日事可謂大處分。而在庭之臣。莫不感動矣。予曰。非但樂任之快別人鬼。因此 慈宮見奉朝賀之面。此是萬幸之事矣。國榮曰。昨日傳敎辭語。有足以孚感豚魚矣。予曰。今後則似於樂任事。無更言者矣。國榮曰。渠旣白脫。且已處分。則似無更發之慮矣。
정조 2년 · 강
命遣史官詣 實錄廳仕進堂郞摘奸。
정조 2년 · 목
敎曰。副提調持加減交濟湯入侍。○予曰。日瞻門外植木。幾盡爲之乎。國榮曰。姑未畢役云矣。予曰。江華御史俄已入來。而見其書啓。則頗詳悉。今番果善爲之矣。國榮曰。臣亦見其書啓。且聞御史之言。則軍穀幾皆虛錄。徵出實無可據。保障之地。日後之慮。誠不少矣。予曰。元數米十七萬石。只餘五百石云。如此而脫有不虞。顧何所恃。國榮曰。非但江華如此。到處皆如此類云矣。予曰。江華統禦使設置之議。前輩議論亦多。而以今番御史書啓觀之。江華果是要衝。而全無陰雨之備云。所謂關防。極甚疏虞。喬桐則在於江華之一隅。且戰船盡在於陸地。實非緩急可恃處。此則當與大臣將臣雜議變通矣。國榮曰。江華果是保障。又是要害。設置統禦。略具戰備。則實爲緩急可恃之所。若或變通。則甚可幸矣。予曰。 實錄開局。業已四日。故欲知勤慢。送史官摘奸。則非但堂郞有頉。抄節之數極小。如此則實無可成之日。不可不各別申飭矣。國榮曰。開局屬耳。故自多不實。若申飭則自當惕意爲之矣。
정조 2년 · 강
召見承旨申應顯。御史沈念祖于誠正閣。
정조 2년 · 목
予曰。見此書啓。可謂詳悉矣。予曰。留庫銀果皆好品乎。念祖曰。皆是天銀矣。予曰。書啓中米條元數十七萬石內。只存五百餘石。而餘皆虛錄云。此豈成說乎。念祖曰。江都卽保障重地。而儲置軍穀。幾盡虛錄。誠非細憂矣。予曰。新留守治績何如云乎。念祖曰。別無設施。而廉靜則極矣。予曰。昨年年事何如云乎。念祖曰。可謂豐登矣。予曰。內庫雜物。皆有記簿乎。念祖曰。記簿則無矣。而儀軌及雜物。亂積無次多有腐傷之慮。移置他處則好矣。予曰。沁都果是天塹之地乎。念祖曰。實爲保障之地矣。予曰。文洙山城何如。念祖曰。城址雖小。而甚爲堅固矣。予曰。喬桐在於江華之一隅乎。念祖曰然矣。予曰。喬桐戰船見之乎。念祖曰。未見矣。予曰。水淺故長在於陸地云。若有不虞之事。將焉用之。念祖曰。臣亦聞之。而陸地置船。實無設置之本意矣。予曰。北一場見之乎。念祖曰。見之矣。予曰。本府與司僕相爭久矣。形便與民情果何如。念祖曰。今則已屬於本府。故民情亦樂屬於本府矣。予曰。書啓中多有稟處事。後日次對。更爲來待可也。
정조 2년 · 강
命次對再眀日爲之。江華御史沈念祖同爲入侍。
정조 2년 · 목
敎曰。沁都繡啓來到。其中亦有及時稟處者。二明議號相値。次對再明日爲之。又敎曰。江華御史沈念祖。再眀日次對。同爲入侍。
정조 2년 · 강
勘配時囚安寬濟。
정조 2년 · 목
義禁府啓言。罪人安寬濟照律。杖一百收贖。告身盡行追奪。流三千里請定配。私罪。允之。
정조 2년 · 목
予曰。唐宋之時。有實錄之法。而必於數三朔內了當者。蓋其史體至重。不可延拖歲月。閱人耳目。此皆愼重之道也。我國不然。開局閱歲。多費日月。全無愼重之意。是爲可悶。而至於今番史局。以昨日摘奸所見。尤無速成之望矣。國榮曰。史體至重。固當速成。而今番 實錄。不可以時月責成矣。予曰。雖不可以時月。責成一二年內畢役則好矣。國榮曰然矣。予曰。注書詣 實錄廳。堂郞有頉與否。摘奸以來。抄節之日字多寡知來。
정조 2년 · 강
詣 孝眀殿。行晝茶禮。
정조 2년 · 목
敎曰。副提調持加減交濟湯入侍。○予曰。注書摘奸以來乎。注書柳孟養對曰。臣詣 實錄廳摘奸。則堂上三人。在外未及上來。二人有實病不進。其餘堂郞。則皆仕進矣。予曰。抄節幾何爲之乎。孟養曰。昨日後各房抄節。皆爲十餘日矣。予曰。摘奸不可無矣。昨日摘奸時。四日抄節。未滿五日矣。今爲十餘日。果是申飭之效矣。國榮曰。時送摘奸。則其效不少矣。予曰然矣。予曰。宮城始築乎。國榮曰。業已始役矣。予曰。先築何邊乎。國榮曰。耀金門邊。頹圮處甚多。故先始於此矣。予曰。 先朝廟庭。當配幾人云乎。國榮曰。聞文衡之言。則應入之人爲六七。而其中又將簡抄云。似不過四五人矣。予曰。配享之事。至重且大。如非公正詳愼者。則不可爲矣。國榮曰。此乃公議所在。不可以一人之見一己之私有所擬議。大提學本自公正。必善爲之矣。予曰然矣。國榮曰。江華若設統禦營。則當以文武交替乎。予曰。似然矣。國榮曰。許多戰船之不置於江華而置於喬桐。實無義意。今若以此變通。則關防得宜。戰具有用。保障自此可以堅固。臣意則從速議定似好矣。予曰。此等大事。不可造次之間所可議定。徐當下詢。而如此之事。議論多端。似難歸一。其爲必成未可期也。國榮曰。聖敎誠然矣。如此更張之事。旣不可自上獨斷。則當詢於廟堂。而難不無擔當。設施之論亦或有歧貳姑息之議。自前廟謨之未決。皆由此也。第當收議廟堂採用嘉謨好矣。予曰。卿言是矣。
정조 2년 · 목
予曰。江華御史書啓見之乎。鎭衡曰。見之矣。予曰。今番則書啓甚爲詳悉矣。鎭衡曰然矣。予曰。以書啓觀之。江都之軍穀。幾盡虛錄。脫有不虞。將安所恃。誠非細慮矣。鎭衡曰。江都卽保障之地。而莫重軍穀。幾盡虛錄。誠甚可悶。而近來到處皆然云。釐弊之道。亶在於道臣及守令之得人矣。予曰。承旨之言果好矣。諸道穀簿。在在愕然。雖欲一番査正。易致紛拏之弊。難保有實效。將未知何以則好也。予曰。承旨出去。 實錄形止案入之。
정조 2년 · 강
諭設賑諸道監司。
정조 2년 · 목
敎曰。荒政有國所重。誠以飢民之轉窮回蘇。係此一擧故也。豈非大可敬愼者歟。方今四道諸邑。多設賑之處。凡在分憂之責者。果皆體予宵旰之念。悉心賙賑。俾無一民之捐瘠乎。噫昨歲夏秋。始旱終澇。穡事告歉。民皆領顑。今則春序將半。民食愈艱。噫彼疲癃。纔經瘡痍。猶所恃以仰哺者。惟在賑政。言念蔀屋。痌若在已。其於白給乾糧。分俵還穀之際。苟能十分董察。另加着意。則虛實庶無相蒙之弊。而否則實澤未究。民困自如矣。甚非委寄百里之意也。咨爾方伯守令。尙其念予此意。勉哉勉哉。嗚呼。惟予不穀。德未孚而化未臻。雨暘燠寒。不以其時。使黔黎不獲樂歲之飽。反致塡壑之歎。每一反省。寧欲無吪。意欲遍遣御史。看審賑事。而猶慮夫冠蓋道路。徒貽民害。迄此未能。而近見諸道設賑狀本。其鶉結匍匐之狀。如在目中。古人所謂不遑寧處之說。政是予憂民生之心也。耿耿之甚。不憚煩複。呼燭申諭。玆數十行。其須益加誠心賙濟。以副予此意事。下諭于設賑諸道監司。
정조 2년 · 강
以邊得養爲兵曹參判。
정조 2년 · 목
兵曹啓言。來朔立番騎兵點考。而參判未差之代。請令該曹口傳差出擧行。允之。
정조 2년 · 강
刑曹判書蔡濟恭上疏自引。乞遞文苑之任。賜批。
정조 2년 · 목
疏略曰。伏承敎旨。以臣爲弘文館提學。噫是職也。卽臣曾所陷身之穽也。匹夫之得罪。以是職也。人言之無倫。以是職也。況廷臣之資陞輔國者。不復擬提學。政例卽然。銓曹之必以臣擬之者。未知何所據而然也。由前則鐵限不可越也。由後則政例不可毀也。乞遞臣弘文提學之任。批以引義極涉太過。況今議 號在卽。卿其勿辭。卽速行公。
정조 2년 · 목
予曰。賊招中洪樂任事。旣載於續明義錄。今旣白脫。不可無分釋之道。予意則篇末載錄渠供及白放傳敎。以爲刊行。則可以表賊招之爲誣。樂任之脫空矣。國榮曰。如是然後一世可以曉然矣。予曰。今日御史書啓。皆當稟處乎。國榮曰。俄聞領相言。則諸條當稟之事。未及與僚相相議。當以草記徐當稟處云矣。
정조 2년 · 목
予曰。再昨以後。予有拜 慈宮之面矣。領議政金尙喆曰。再昨處分。實出於慰悅之聖孝。孰不欽歎感泣乎。予曰。再昨處分。若成少忽於隄防。則決不可如是。而旣與討麟賊。義理判爲兩斷。則所以益嚴隄防。益明義理之處也。尙喆曰。若有隄防不固之慮。則臣等豈不爭執乎。予曰。纂輯之役。如是遲延。何時了當乎。歐陽修作五代史。雖有頭白汗靑之歎。至於 實錄纂輯之役。卽不過抄節一事。有何難乎。且 實錄堂郞。皆是陶甄於 先大王化中之人也。一分效力。亶在於此。其不可翫揭也明矣。尙喆曰。誰敢翫揭。而特以浩大之役。猝難了當矣。予曰。 實錄堂郞進不進。一日再摘奸。亦涉如何。故每日特命一次摘奸。而此亦近於應文。卿旣在總裁官之任矣。必須董飭好矣。尙喆曰。當另加申飭矣。予曰。江華御史書啓見之乎。尙喆曰。見之矣。予曰。今番則極爲精詳矣。尙喆曰。御史書啓。多有稟處者。而當以回啓爲之矣。予曰。若以回啓爲之。則別無更問於御史矣。予曰。御吏書啓。速爲回啓好矣。尙喆曰。當於一兩日內回啓矣。尙喆曰。今番配享諸臣。當爲圈點。而聞大提學言。則應入之人當爲六七。而就其中更加抄擇云矣。右議政徐命善曰。圈點不必盡以相臣爲之。故李縡亦當入於圈中云矣。予曰。此人雖有文學。旣無勳勞。則似不至於配享矣。大抵配享一節。至重且大。圈點時唯當一遵公議。明正爲之好矣。尙喆曰。以故相臣崔奎瑞言之 先大王每稱有一絲扶鼎之 敎。亦當入之云矣。予曰。大提學似當公正善爲。而必令十分詳愼。期於至公至正好矣。兵曹判書李徽之曰。今此 元陵動駕時。則槍劍軍節目中磨鍊隨駕乎。予曰。侵夜動駕。豈可以城外不爲磨鍊乎。依例磨鍊。此後以此定式。都承旨洪國榮曰。每値侵夜動駕時。則攔後軍亦使之懸燈則好矣。予曰。攔後軍旣與挾輦軍無異。則亦依挾輦軍例懸燈好矣。徽之曰。此亦一番定式宜矣。予曰。俄有定式之敎。攔後懸燈書出擧條。永爲定式之意。分付兵曹好矣。徽之曰。 陵幸回鑾後。隨駕軍兵犒饋依例。以乾犒饋磨鍊乎。予曰。依此爲之。
정조 2년 · 강
命京畿水營貸來債錢蕩減。以江都餉米移劃取耗充代。
정조 2년 · 목
領議政金尙喆啓言京畿水使洪秀輔狀啓中。或論本營事勢之莫可收拾。仍以爲曾於戊寅年貸來平安兵營錢二千兩。散債取殖。補用軍需。二十年之間。今爲鬼錄。徵隣徵族。民不支堪。此錢收殖之規。爲先革罷。以解島民之例懸。其代依三南兵營例。劃給沿海還穀一萬石。取耗補用。不然則以附近營邑軍餉米四五千石移劃取耗。以充債錢蕩減之代事。請令廟堂稟處矣。債錢之害及島民。至此之極。不可不蕩減。三南兵營雖有還穀之例。本營附近之邑。無他着手之處。若以江都留庫餉米二千石移劃。則在江都無異於分置各鎭。在喬營數百石取耗。亦足當債利蕩減之代。請以此許施。從之。
정조 2년 · 강
命銀溪等四驛位田浦落結卜。以廢寺及屬公田充給。
정조 2년 · 목
領議政金尙喆啓言。昨年因慰諭御史沈豊之書啓。馬位田今番水災後永無田形處。不可不給代者。十分査實。更爲收聞後稟處事。發關矣。卽見江原監司李亨逵狀啓。則銀溪等四驛舊川浦落之竝請給代。依前置之。只以昨年川浦落永無田形處三十五結三十四負二束開錄于後。請令廟堂稟旨分付矣。馬位田之覆沙翻川。永不耕食者。以廢寺田及屬公田充給。卽續典所許。請依此擧行。從之。
정조 2년 · 강
重推摠使李漢膺籌堂李衍祥。
정조 2년 · 목
領議政金尙喆啓言。前後賓對。摠戎使李漢膺。連爲懸病。將臣事體。誠極未安。李衍祥籌堂差下之後。旣無情勢。尙不入參。請竝從重推考。申飭行公。從之。
정조 2년 · 강
差下備局有司堂上李徽之。
정조 2년 · 목
領議政金尙喆啓言。備局有司堂上有闕代。請兵曹判書李徽之差下。從之。
정조 2년 · 강
命楊州牧使卽爲差出。
정조 2년 · 목
領議政金尙喆啓言。幾邑守令方有闕。而楊州則當此 陵幸不遠之時。自多擧行之節。不可不卽爲差出。催促下送矣。從之。
정조 2년 · 강
換差 實錄堂上李衍祥吳載純。
정조 2년 · 목
領議政金尙喆啓言。 實錄二房堂上李衍詳。與同房僚堂有難便之端云。與三房堂上吳載純。請換差察任。從之。
정조 2년 · 강
實錄堂郞。命隨品啓下。
정조 2년 · 목
領議政金尙喆啓言。 實錄廳堂郞。春秋啓下後。曾有肅謝之例。而今番則未諳舊例。不爲謝息。請此後則使之依例爲之。從之。敎以 實錄旣是史名。春秋又是史名。則今曰 實錄春秋官制有鹵莾之失。官名有架疊之嫌。此後 實錄廳諸臣。二品以上曰知實錄事。同知 實錄事。三品以下。以 實錄修撰編修等官。隨品啓下。
정조 2년 · 강
元陵動駕時。命步軍哨數依再昨年例爲之。
정조 2년 · 목
兵曹判書李徽之啓言。 元陵動駕時。訓局軍兵幾哨磨鍊乎。敎以步軍哨數。依再昨年例爲之。馬軍四哨磨鍊。
정조 2년 · 강
命攔後槍劍軍懸燈。永爲定式。
정조 2년 · 목
都承旨洪國榮啓言。今番 陵幸時出還宮。勢將侵是入夜。攔後槍劍軍。依挾輦軍例。請使之懸燈。此後永爲定式。後之。
정조 2년 · 강
命政官牌招開政。京畿守令。侍下批。卽令辭朝。
정조 2년 · 강
召見樂院副提調洪國榮于誠正閣。
정조 2년 · 목
敎曰。副提調持加減交濟湯入侍。○予曰。 實錄堂郞之定其職號誠好矣。國榮曰。當初無論品秩之高下。混稱 實錄春秋館者。實無義意。今此定式。誠爲允當矣。予曰。各軍門合操。當於何日爲之云乎。國榮曰。他軍門。未知何日爲之。而臣營。則將於數日後爲之矣。予曰。當此農節。下番之遲留。誠甚可悶。從速爲之好矣。
정조 2년 · 목
以沈豊之爲檢詳。金鍾秀爲知經筵。嚴璹爲楊州牧使。李國亨爲安城郡守。徐命膺李徽之爲知 實錄事。吳載純爲同知 實錄事。柳戇爲 實錄修撰官。鄭志儉沈豊之沈念祖金憙趙時偉朴祐源林蓍喆沈有鎭南鶴聞安聖彬嚴思晚李儒慶爲編修官。
정조 2년 · 강
召見御將具善復于誠正閣。
정조 2년 · 목
予曰。日瞻門外。植木株數爲幾何。善復曰。未及盡植。而已植者爲三百餘株矣。予曰。何間當畢役乎。善復曰。十餘日內當了當矣。予曰。日瞻門外治道之役。亦於何間畢役乎。善復曰。治道之役。再明當畢役矣。予曰。治道之際。不妨於左右閭家乎。善復曰。不妨矣。予曰。方當農時。下番鄕軍之留待習陣。一日爲悶。當於何間爲之乎。善復曰。臣營則再明欲爲之。而下番鄕軍。雖經合操。來初一日始下送矣。
정조 2년 · 강
命禁衛營合操。再明日爲之。
정조 2년 · 목
敎曰。東作伊時。鄕軍之歸農。不可一日緩也。禁衛營合操。再明日爲之。舊軍特合操後換番事分付。
정조 2년 · 목
予曰。合操進定。能無窘速之患乎。國榮曰。別無窘速之事矣。予曰。俄聞御將之言。則御營廳合操。再明爲之云。故下番軍之留滯甚悶。禁營亦命同日爲之矣。國榮曰。合操後當爲換番。下番軍則預爲下番。雖以爲幸。上番軍之先期入番。不無獨勞之歎矣。予曰。聞御將言。則換番則待初一日當爲之云。禁營同此爲之無妨矣。國榮曰。他營門皆如此。則臣營亦同此爲之好矣。予曰。合操不可無大將。卿當出去矣。國榮曰。不可不出見矣。
정조 2년 · 목
國榮曰。昨夜伏見賑政申飭備忘。則愛民之德。溢於辭旨。恤民之政。急於賙濟。凡在瞻聆。莫不欣聳。予曰。近歲諸道。連設賑恤。頷顑之民。惟此賑政。恃而仰哺。此若岨峿。則惠澤未究。民困自如。難免顚連之患。今此備忘。專爲董飭守宰之意也。國榮曰。如是申諭之後。爲其方伯守令者。孰取不竭誠賙濟。以答殿下澤民之德意乎。予曰。翰林每日仕進於 實錄廳云。雖是重史體之道。時政記旣分授於諸堂。則翰林之在此。實無義意也。國榮曰。時政記陪進時。翰林當進去。每日仕進。頗涉不緊矣。予曰。此後則只時政記陪進。翰林進去。其外使兼春秋仕進事分付。
정조 2년 · 강
減下 實錄堂上李福源等。郞廳尹行修等。差下堂上鄭昌聖等。郞廳宋煥喆等。
정조 2년 · 목
實錄廳啓言。一房堂上李福源。二房兪彥鎬。三房徐浩修鄭民始。今姑減下。其代禮曹參判鄭昌聖。右尹鄭一祥。副司直金熤。趙時俊差下。郞廳尹行修鄭宇淳洪明浩竝減下。前應校宋煥喆。奉常正李謙彬。校理朴在源。宗簿正南柱老。前修撰姜忱林濟遠。前正言韓晚裕。前持平洪文泳差下。亦爲分房察任。一房郞廳金憙朴祐源。移差都廳。其中在外人員。請竝令催促上來。允之。
정조 2년 · 강
召見楊州牧使嚴璹于誠正閣。
정조 2년 · 목
予曰。議 號盡爲之云乎。右承旨李敬養曰。幾盡爲之矣。予曰。楊牧進前。予曰。 陵幸當前。役民多矣。民之息肩。在卿撫摩之如何。卿下去後。用力善爲之。璹曰。臣本無才能。猥受大州之任。而當以竭力爲之矣。予曰。卿曾經守令乎。璹曰。曾經安岳東萊矣。
정조 2년 · 강
命時原任大臣。以 廟庭配享單子入啓後請對。
정조 2년 · 목
政院以時原任大臣請對啓稟。敎以 廟庭配享。事係重大。議定單子。入啓後請對未晚矣。
정조 2년 · 강
命配享諸臣會圈。無取捨之嫌。
정조 2년 · 목
賓廳啓言。今日配享諸臣。會圈則九點。領議政崔奎瑞。左議政閔鎭遠。左議政趙文命。領議政金在魯四人抄啓。別單書入。敎以此是莫重莫大之事。果無取捨之嫌乎。卿等深加思之。無使楊萬里專美於有宋也。
정조 2년 · 목
敎曰。副提調持加減交濟湯入侍。○予曰。俄者賓廳啓辭批答見之否。國榮曰。伏見矣。予曰。毋使楊萬里專美之語。卿果領會否。國榮曰。臣果知之矣。予曰。大臣以下。亦皆知之乎。國榮曰。皆知之矣。予曰。然則何不圈點以入乎。國榮曰。諸大臣以爲故相臣。決策大義。殉身危忠。實合配 廟庭。而以不得逮事。方趑趄矣。予曰。宋朝我朝。旣皆有例。何不以此傍照而擧行乎。大臣想未曉已例之如此矣。國榮曰。似然矣。予曰。然則不可不入侍面諭矣。國榮曰。好矣。
정조 2년 · 강
召見時原任大臣于誠正閣。領議政金尙喆。領府事李溵。左議政鄭存謙。右議政徐命善
정조 2년 · 목
予曰。會圈旣出於公議。則不必自上有所可否於其間。而俄者無使楊萬里專美之敎。予適有思而發矣。尙喆等曰。臣等愚迷。終未能博採公議。仰體聖意。只增愧惶之至矣。予曰。予亦有商量於中者。而此是至重至大之事。且是公議之攸在。故昨日筵席。卿等有所云云。而予不發端者。良以此也。然予豈於卿等。有所知而不言乎。至於故相臣金昌集。決策之大義。殉身之危忠。實合於 先大王廟庭之配食。而所以疑難者。特以未及逮事於 先朝故也。此則有不然者。故重臣閔鎭厚。雖未及逮事。而亦入配享。則此又近例之可以旁照者也。尙喆等曰。故相臣危忠大義。宜合配享。而但以未及逮事之故。不無趑趄之論矣。今承下敎。果有近例之旁照。臣等昏錯之失。尤所難免矣。予曰。此是公議之所在。則亦不可以予之一言。有所可否。故相臣之配享當否。更爲收議以聞好矣。尙喆曰。自前亦有持敎配侑之例。亦不必更爲收議矣。予曰。此是莫重之事。更爲收議宜矣。且俄者初無改圈之命。而旣被圈者。已是公議之所歸。則故相臣崔奎瑞之拔之何也。尙喆等曰。此人雖有戊申之功。而有亦可無亦可。故拔之矣。予曰。此人亦有一絲扶鼎之功。初已被圈。則又何可拔之乎。卿等收議後。就初別單會圈好矣。
정조 2년 · 강
命故領議政金昌集配享 廟庭當否。收議以聞。
정조 2년 · 목
敎曰。大臣請對。旣有所奏。而少異常格。其宜詢問可否。故領議政金昌集配享 英廟廟庭當否。收議於來會大臣及六卿三司館閣堂上政府西壁諸臣以聞。
정조 2년 · 목
予曰。初會圈旣無改圈之命。則再次抄啓中。崔奎瑞之拔。又是意外。國榮曰。初不抄啓則已。旣已抄啓之後。豈可拔之乎。予曰。俄者大臣入侍已諭。而金昌集之不顧死生。挺身扶社之功。可謂卓越。而以其不爲逮事。初不擬議。實爲慨然。國榮曰。初則旣未知前例。事係莫重。其所疑難。無或怪矣。予曰。收議旣如此。當依收議擧行。國榮曰。收議批答。然後當爲擧行矣。
정조 2년 · 강
召見吏曹判書金鍾秀于誠正閣。
정조 2년 · 목
予曰。左副承旨李秉模。讀諸臣收議。領議政金尙喆。領府事李溵。左議政鄭存謙。右議政徐命善以爲。臣等已於筵中。有所陳達。而故相臣之爲 先王一死。實合配食於 先大王廟庭。而以其有異常格。初未及抄啓矣。旣有故重臣閔鎭厚旁照之例。今於俯詢之下。豈有他議。伏惟上裁。兵曹判書李徽之以爲。故領議政金昌集。旣有定策之功。配享 先大王廟庭。允合情禮。雖或有未及逮事之論。此不可以常例言之。且不無旁照之近例。則無容更議。刑曹判書蔡濟恭以爲。辛丑定策之臣。配食 廟庭。情文當然。而且有故判書閔鎭厚已行之例。所下傳敎。至爲允當。工曹判書洪樂性以爲。故領議政金昌集定策之功。宜有配食於 廟庭之禮。而以未及逮。事不無趑趄之論。今承聖敎。允合情禮。右參贊黃景源以爲。忠獻公定策之功。安可不配食於 先王廟庭乎。逮事與否。非所可論也。臣以爲配饗 廟庭。合於典禮也。禮曹判書李景祜以爲。旣有定策之功。配食 廟庭。實合情文。而雖以事例初不抄啓。曾有故判書閔鎭厚之例。今下傳敎。至爲允當矣。大提學徐命膺以爲。故相臣金昌集。爲定策立殣。允宜配享也。且有故判書閔鎭厚已然之例。豈有他議。伏惟上裁。戶曹判書具允鈺以爲。故相臣捐身爲國之忠。實合於 先大王廟庭配享之列。不可以未及逮事爲拘。吏曹判書金鍾秀以爲。故相臣配食 先大王廟庭。以功以節。允叶情禮。而唯是未逮事之臣配食 廟庭。考之前例。旣無可據。則終非在下者所敢輕議。唯在聖上博考而處之。大司憲尹東暹以爲。故領議政金昌集定策殉身之功。允合配食於 先大王廟庭。大司諫徐有防以爲。前考之近例。亦有旁照。則俯詢之下。無容他議。應敎林蓍喆以爲。今此故相臣金昌集旣有決策之功。則逮事與否。無容更議。伏惟上裁。予曰。吏判進前。予曰。俄者筵中下敎。想已聞知。而故相臣金昌集。雖非逮事 先朝之人。旣在於代理之時。則亦不可不謂逮事也。且其慘被酷禍。只爲建儲一事也。旣死於王事。則尤異於他人矣。鍾秀曰。臣等豈有他意於其間。而特以未及逮事。有所疑難。今承下敎。允合情禮。孰敢有他議乎。予曰。宋臣張魏公。以有功於孝宗時建策事。有配庭之論。而其時諸議。以事在異朝。有可否之說。獨楊萬里以爲此人旣有建策之功。則雖在異朝。其爲配庭。未有不可云云。此事雖與故相臣事。煞有殊馬。而足可以援例矣。況有我朝近例之可據者乎。鍾秀曰。故相臣樹立卓然。與一絲扶鼎之功。不可同日而語矣。予曰。會圈旣出於公議。則予何可否於其間。而此人之獨漏。甚爲歎惜。故予不得已有所云矣。予曰。日前洪樂任處分。卿則以爲何如。鍾秀曰。以外面者之。則似如何於隄防。而此實允合於天理人情。在庭諸臣。孰不知聖意之所在乎。予曰。頃日處分。實出於不得已也。奉朝賀未見於 慈宮。凡幾歲矣。 慈宮每以是爲至恨。予以孤露餘生。若有一分慰悅之道。則豈不可仰體乎。樂任旣已白脫。則與討麟賊。義理判爲兩斷。此所以隄防益嚴。義理益明者也。鍾秀曰。臣亦豈不知聖意之攸在乎。
정조 2년 · 강
賓廳以配享諸臣初會圈別單書入啓。
정조 2년 · 목
敎曰。初無改圈之命。被圈者便是公議。則何必自上拔之。至於故相金昌集。事有不可已者。而又有可據之例。所以詢問者此也。大臣雖曰有特敎配侑之例云。而六卿三司。旣已來會。就初別單會圈以入。○該廳啓言。配享諸臣。依傳敎。就初別單會圈。則十點領議政金昌集。九點領議政崔奎瑞左議政閔鎭遠左議政趙文命領議政金在魯五人。抄啓別單書入。○敎曰。配享臣抄啓單子。依例傳授於禮曹郞廳。
정조 2년 · 강
重推禮曹判書李景祜承旨李秉模。拿處禮曹郞廳。
정조 2년 · 목
政院啓言。今日議 號單子啓下後。卽爲傳授於禮曹郞廳矣。卽聞謂有配享臣抄啓單子同時陪往之例。尙今奉留於肅章門外。以至門鑰之下。事極驚駭。禮曹判書李景祜從重推考。郞廳當嚴處。而本院請推外無他罰。何以爲之。從之。敎以郞廳拿處。敎曰。非特該曹之不察。該房亦難免未能致責之失。左副承旨李秉模。從重推考。
정조 2년 · 강
配安寬濟于興陽縣。
정조 2년 · 목
義禁府啓言。罪人安寬濟興陽縣定配所。請依例押送。允之。
정조 2년 · 강
金吾以樂安郡爲婢罪人二愛所生。卽其地爲奴啓。
정조 2년 · 목
義禁府啓言。大逆不道罪人孝任子婦二愛。樂安郡爲婢矣。卽接全羅監司鄭元始牒報。則爲婢罪人二愛孕胎。到配生男云矣。二愛所生。卽其地爲奴事請分付。允之。
정조 2년 · 목
予曰。金昌集配庭事。外論何如云耶。國榮曰。見者莫不洽然稱道矣。予曰。更思之。合操後舊軍仍番不緊矣。新軍旣已上來。雖四五日之間。留京一也。舊軍之方農還鄕。一時爲急。今番合操後。卽爲換番無妨。以此爲之。國榮曰。當以此爲之矣。
정조 2년 · 강
命御營廳合操明日擧行。
정조 2년 · 목
因該廳軍兵替代後。舊軍放送草記。敎以旣以春耕之時。昨有合操進定之命。則宜無異同。本營合操。明日擧行。罷操後。舊軍卽爲放送。
정조 2년 · 강
命史官一員。進去 實錄廳。昨今仕進人員摘奸。
정조 2년 · 목
敎曰。副提調持加減交濟湯入侍。○予曰。合操如例爲之乎。國榮曰。臣非但宿衛之久曠。以湯劑入侍之差晚。略試坐作之法。卽爲入來矣。予曰。新舊軍已爲換番乎。國榮曰。已爲之矣。予曰。卽見京兆閭家摘奸啓目。則無一執頉 者。方今法紀解弛之時。豈可無一人之犯者乎。該府之不能察飭。部官之周遮掩匿。誠甚駭然。國榮曰。今則閭家奪入之禁。已成常憲。必無爛熳奪入貰入之事。而小小潛犯之類。似有之矣。予曰然矣。此等之弊。難保必無矣。予曰。關西假御史事。誠一世變。李載中招中。渠以鞫廳罪人。受刑徒配云。而考見全羅道徒流案。則初無李載中名字。亦甚怪訝。國榮曰。自前或有假稱御史者。而未有如載中之出道作拏者。此亦變怪之事。徒流案旣無姓名。如非虛荒之人。必是變姓名者。令本道更爲究覈似好矣。予曰。關西多配逆屬連坐。道臣先事之慮誠然。當爲散配遠地無妨矣。國榮曰。當初隣近邑雜處。誠甚疏虞矣。予曰然矣。
정조 2년 · 강
朔祭受押。命代押。
정조 2년 · 목
因香室 朔祭受押單子。敎以代押 孝明殿親祭。
정조 2년 · 강
孝明殿祥祭夏享禫祭祭文。命大提學製進。
정조 2년 · 목
敎曰。 宗廟大祭親祭祭文。大提學例爲製進。則況此 孝明殿祥祭夏享禫祭親祭祭文。豈可使知製敎製進乎。雖曰謬例。其宜釐正。其令大提學製進。
정조 2년 · 강
命遣吏郞摘奸諸執事淸齋。
정조 2년 · 목
東南 關王廟纛所祭。在再明也。
정조 2년 · 목
予曰。李載中事。極涉殊常。如非徒配罪人。則豈有自稱罪人之理哉。國榮曰。臣意則渠以姑息之計。欲免刑杖。必假托罪人矣。予曰。此或然矣。更令査實之外。無他道矣。予曰。信箭改造。則當令各軍門造來。而莫重信箭。不可分排造成。令卿之營門造出好矣。國榮曰。物力自本營擔當乎。予曰。信箭造成。例自戶曹給價。受戶曹物力以造也。國榮曰。有下敎。然後戶曹當越送矣。予曰。當下敎分付矣。
정조 2년 · 강
陵幸時。命信箭改造物力。自戶曹上下。
정조 2년 · 목
敎曰。 陵幸時信箭。當爲改造。而信箭體重。不可出給他軍門。禁將旣承下敎。物力則自戶曹上下事分付。
정조 2년 · 강
命時政記領去時。翰林進去。其餘等役。兼春秋爲之。
정조 2년 · 목
敎曰。時政記奉詣時。春秋館郞廳領去。而刪節時。亦爲待令於本廳者。蓋出於重其事之意。而近日翰林。稱以故事。竝與入侍。有規避之意。新進怠慢之習。事甚可駭。此後翰林預備只有一員之時。則但於時政記領去分授時。翰林進去。其餘待令本廳等役。預備兼春秋爲之事。嚴飭。
정조 2년 · 강
命兼春秋以 實錄郞廳稱號。
정조 2년 · 목
實錄廳啓言。依下敎。藝文館待敎林錫喆徐龍輔。檢閱金勉柱。俱以 實錄郞廳稱號。請聽傳敎等事。使之擧行。允之。敎以兼春秋亦以 實錄郞廳稱號。
정조 2년 · 강
孝明殿祥後。命祭服自內燒火定式。
정조 2년 · 목
敎曰。 孝明殿祥後祭服。當屛埋潔處。而後苑非但有禁令之受敎。其所埋之。亦甚如何。令後自內燒火。以此分付該司。櫃子結裹等物。勿爲待令事定式。
정조 2년 · 목
敎曰。副提調持加減交濟湯入侍。○予曰。軍中信箭標信。非不好矣。而猶有虛疏之慮。脫有緩急。不可以此爲驗。予意則別有符驗以置無妨矣。國榮曰。臣亦以爲信箭標信令箭。極甚虛疏。或當不幸之時。不逞之類。假作以示。實無憑考之道。臣意則如密符樣別造一件。以爲憑合好矣。予曰。此亦好矣。而與密符有雜亂之慮。猝不可變通矣。予曰。兵曹節目中。 陵行時以筒箇磨鍊。何以爲之乎。國榮曰。向日旣以只佩劍事下敎。而節目旣如此。當自上處分矣。予曰。旣無虎鬚。則何必佩筒箇乎。予曰。令則續明義錄印役。不可遲緩。從速始印好矣。予曰。監印堂郞當差下乎。國榮曰。有堂郞。然後可以監董印役矣。予曰。 實錄廳設局後。各司進排必繁多。此甚大弊也。國榮曰。本廳則當一依謄錄推出矣。予曰。 實錄儀軌中。許多冗費。極甚夥然。方當經費匱渴之時。若依此數責出。則不勝其支當。當以省減之意。一番嚴飭矣。國榮曰。傳敎申飭。則頗有效矣。
정조 2년 · 강
時原任大臣聯箚。封進續明義錄。賜批。奉朝賀金致仁。領議政金尙喆。領府事李溵。左議政鄭存謙。右議政徐命善。
정조 2년 · 목
箚略曰。臣等奉旨開局。纂成明義錄三篇。方其衹獻也。竊以謂劈破旣往之凶圖。逆折方來之奸萌。導一世而咸囿於會極歸極之治。孰意前逆旣鋤而後出愈憯。原書纔上而續篇復成也。若乃纂輯義例。一從原篇。書旣成。謹拜封進焉。仍伏念是書出。而忠者愈見其爲忠。逆者益著其爲逆。將使覽者曉然知向背之分。倫常之不可侮也。以之明天理於將晦。正人彝於旣歝。則實爲維新邦命。迓續天休之大機會也。批以。箚語中前逆旣鋤而後出愈㦧。原書纔上而續編復成云者。尤可見卿等沫血飮泣之意也。嗚呼。尙忍言哉。以予寡昩。固難望於歸極會極。而龍蛇赤子。亦將有賴於是書。所進續明義錄。卽令刊印。以壽其傳焉。
정조 2년 · 강
差下續明義錄監印堂上吳載紹。郞廳鄭志儉。
정조 2년 · 강
命明義錄續編印本。依昨年例擧行。
정조 2년 · 목
敎曰。明義錄續編印本內入件頒賜件。竝依昨年原編例擧行事。分付。
정조 2년 · 강
實錄郞廳在外過限。命草記禁推。
정조 2년 · 목
敎曰。見今日記時政記抄役。不容暫緩。而各房郞廳。在外之人居多。若此則汗靑無期。更加催促上來。過限不上來者。依舊例無論時任三司。自本廳草記禁推事。分付。
정조 2년 · 강
飭 實錄廳許多冗費之弊。
정조 2년 · 목
敎曰。目今經費告乏之時。諸般公用。亦皆申飭撙節。則況不緊穈費乎。近觀 實錄儀軌。許多冗費。極其夥然。殆難數也。謂以前例。若用此例。則實非近日申飭之意。自今爲始。至于印役諸凡所入。十分省減。毌或隨現論責事。該房該掌官員處。另加嚴飭之意。其令總裁官知悉。本廳 實錄吏隸 之從中操縱各司之弊。古猶滋甚。況今紀綱解弛之時乎。以此意自政院嚴飭。進排各司許久設廳之時。必有弊端。無論巨細。從所見草記事分付。
정조 2년 · 강
實錄廳堂郞各一員。命輪回入直。
정조 2년 · 목
敎曰。以今日摘奸觀之。 實錄堂郞之皆不早進晏歸。可以推知。然逐日督飭。實有筋力不贍之歎。又見前例。各房堂郞各一員。間間有入直之例。若此則抄役可得專一。顧今夜漏姑不極短。更爲下敎。間三房堂郞各一員。輪回入直抄校。
정조 2년 · 강
命江界府使趙圭鎭拿處安徐。林土鎭別將吳世雄等。自本道決棍。
정조 2년 · 목
義禁府啓言。平安監司洪樂純狀啓。據刑曹粘連內。江界府使趙圭鎭林土鎭別將吳世雄。壬海鎭前別將金尙龍等。移本府處之事允下矣。金尙龍在安州。趙圭鎭吳世雄俱在任所。請交代後拿來。敎以旣問大臣。邊地守令。有難數遞。居末越等。亦有可據之例云。江界府使趙圭鎭拿來則安徐。以越等施行。處分宜無異同。別將則自本道決棍。
정조 2년 · 강
命遣史官。詣東南 關王廟奉審摘奸。
정조 2년 · 목
予曰。皆有窩所藏書籍。久不考閱。亂籖散秩。不可不一番點檢。今日適從容。日氣且和。當與卿往見後。整齊好矣。國榮曰。當依下敎陪往矣。予詣皆有窩大廳。命內侍整頓册秩。國榮曰。書册多則聞見必博。雖閭巷學究猶然。況帝王臨萬機應萬事。日用常行之事。無非古聖王柯則模範。若不博涉今古參酌通變。則行政有疏虞之患。臨事有自用之弊。殿下學問。本自卓越。不待加毫而萬善。雖足紀誦之學不如目覩。而心究聖賢學問之次第。帝王政令之得失。盡在此册中。萬幾之暇。時閱日檢。深究其蘊奧。則聖學日進。治道益明。可不休哉。多置書籍看讀。若闊則與程子所云。書肆之訓何異哉。伏望益加勉勵焉。予曰。卿言甚是。當加意自修也。予曰。注書與翰林。持此册置簿隨秩考準。國榮曰。湯劑入之乎。予曰。今將進水刺。今日則湯劑置之無妨矣。國榮曰。連進之湯劑。一日間斷。誠甚可悶矣。予曰。一日不進。亦何妨乎。予曰。卽見漢城府啓目。則閭家奪入執頉。殆過十餘。昨日則無一執頉。飭敎之後。若是夥然。該府擧行。誠極駭然。國榮曰。近來各司擧行。全不誠實。以姑息周遮爲能事。以此之故。法紀漸弛。百事稽緩。誠爲可悶。予曰。當該部官及京兆該郞廳。不可無罪矣。
정조 2년 · 강
遣承旨。詣 宗廟奉審。
정조 2년 · 강
命鎗劍軍標下軍參半待令。
정조 2년 · 목
敎曰。雨勢如此。鎗劍軍標下軍參半待令事。節目勿爲改付標。以此分付宿衛所。
정조 2년 · 목
予曰。卽見李尙佐口招。則鑷足一疑。箇箇發明。極爲無狀。國榮曰。道啓旣昭然明白。渠豈有發明之辭乎。予曰。侍從中坐罷未敍之人。幾何云乎。國榮曰。不知其有幾人。而吏兵曹合而計之。則似不少矣。予曰。 祥期在近。收敍然後。可參於易服之班矣。國榮曰。從速下敎好矣。
정조 2년 · 강
遞都摠管具允鈺。以海溪君★(火+集)爲都摠管。任希曾爲副總管。
정조 2년 · 목
敎曰。都摠管具允鈺許遞。與未差代。口傳差出。
정조 2년 · 목
敎曰。副提調持加減交濟湯入侍。○予曰。臺諫何其連日違牌乎。國榮曰。向日南鶴聞疏語。有可引之事。故因此違召云矣。予曰。合啓雖曰至重。而多日闕啓。極爲寒心。國榮曰。如都憲老病。固難行公云矣。予曰。雨勢如此。卽是春後初雨。麥農甚幸。國榮曰。非但麥農爲幸。此雨後儲水處。卽當付種矣。予曰。連歲凶荒。民生方困苦。今年若豐登。則庶可蘇醒矣。
정조 2년 · 강
文武罷削人員。別單書入。
정조 2년 · 목
敎曰。 孝明殿 祥期不遠。文武官罷削人員。自吏兵曹別單書入。
정조 2년 · 강
遣承旨。詣 社稷奉審摘奸。
정조 2년 · 강
命吏判金鍾秀明朝入侍。
정조 2년 · 목
敎曰。箚批旣下。收議垂畢。吏判明朝入侍。
정조 2년 · 강
命收議事。在外儒臣處問議。
정조 2년 · 목
政院以今日二品以上收議四十四張。已爲捧入。三品以下百官獻議三百四張。受於大臣。照數入啓啓。敎以重其事之道。不可不詢及山林矣。在外儒臣處。亦爲問議。